### Beslutning

Taget til efterretning.

Afbud: Simon Christensen, Emilie Christoffersen

### Sagsfremstilling

## **Resume og sagens baggrund**

Kalundborg Kommune har deltaget i Ankestyrelsens Børnesagsbarometer 2024 med en stikprøve på 21 sager om indsatser rettet imod udsatte børn og unge, hvor der var truffet afgørelse i 2022. Børnesagsbarometrets formål er at give indblik i sagsbehandlingspraksis på tværs af de deltagende 27 kommuners 724 sager. Resultaterne for Kalundborg Kommune viser overordnet god kvalitet i sagsbehandlingen og enkelte områder med et udviklingspotentiale.

## **Indstillinger**

Direktøren indstiller, at udvalget tager orienteringen til efterretning.

## **Behandling**

Børn- og Familieudvalget, Økonomiudvalget, Kommunalbestyrelsen.

## **Sagsfremstilling**

**Om Børnesagsbarometret**Børnesagsbarometret er bestilt af Folketingets forligskreds bag Satspuljen for 2018. Undersøgelsen er årlig tilbagevendende og inkluderer sager fra en tredjedel af landets kommuner. Det betyder, at alle kommuner indgår i undersøgelsen hvert tredje år. Børnesagsbarometret blev første gang gennemført med en pilotundersøgelse i 2020. Kalundborg Kommune indgik også i [adresse] i 2021. Ankestyrelsen beder ved offentliggørelse de deltagende kommuner om at behandle resultaterne på et møde i kommunalbestyrelsen.

*Formålet med Børnesagsbarometret 2024*Ankestyrelsen har foretaget en juridisk sagsgennemgang af 724 sager fra 27 kommuner. Formålet er at vurdere den juridiske kvalitet i sagsbehandlingen på tværs af de kommuner, der deltager. Undersøgelsen har fokus på i hvilken udstrækning, kommunerne overholder centrale krav i lovgivningen, når de behandler sager om udsatte børn og unge.

Undersøgelsen har fokus på faglig udredning, inddragelse, valg af relevant indsats og opfølgning, hvilket er Social-, Bolig- og Ældreministeriets fire pejlemærker for god kvalitet i sagsbehandlingen. Årets tema i [adresse] er underretninger modtaget efter, at foranstaltninger er iværksat.

De 21 sager fra Kalundborg Kommune, hvor der blev truffet afgørelse i 2022 efter servicelovens § 52, fordeler sig på

1. To sager om frivillig anbringelse
2. Otte sager om andre foranstaltninger efter servicelovens § 52, stk. 3
3. 11 sager om familiebehandling

Siden undersøgelsen blev gennemført, er barnets lov trådt i kraft 1. januar 2024. Lovændringerne har medført, at enkelte af fundene ikke længere er aktuelle. Fx i forhold til hvornår, der skal udarbejdes handleplaner.

*Resultaterne af den juridiske sagsgennemgang*Resultaterne af Ankestyrelsens juridiske sagsgennemgang af de 21 sager fra Kalundborg Kommune viser overordnet en god kvalitet i sagsbehandlingen. Der er et forbedringspotientiale på enkelte områder, som der vil blive arbejdet med i Fagcenter Børn og Familie.

*Børnefaglige undersøgelser*Undersøgelsen viser, at der i 15 af 20 relevante sager, er udarbejdet en børnefaglig undersøgelse. 4 måneders-fristen er dog kun overholdt i én af de 11 relevante sager. Der er udarbejdet en begrundet stillingtagen på baggrund af den børnefaglige undersøgelse i samtlige 15 relevante sager. I 14 af disse sager er den børnefaglige undersøgelse eller en opdatering også afsluttet, inden der er truffet afgørelse i sagen.

Den årlige orientering til Børn- og Familieudvalget om sagsbehandlingstiden i Fagcenter Børn og Familie i 2022 gav anledning til, at børnefaglige undersøgelser blev udvalgt som fokusområde for 2023. Det medførte blandt andet intern undervisning, kompetenceudvikling og forenkling af de børnefaglige undersøgelser for at sikre overholdelse af fristerne i lovgivningen. Samtidig fik de børnefaglige undersøgelser et særligt fokus i forbindelse med sagssparringer og -gennemgange samt i det løbende ledelsestilsyn.

På møde i Børn- og Familieudvalget i marts i år fik udvalget i forbindelse med den årlige orientering fremlagt data om sagsbehandlingstiden i 2023 sammenlignet med 2022 i forhold til de børnefaglige undersøgelser. Den power point fra sagen, der omhandler de børnefaglige undersøgelser, er vedlagt som bilag. Heraf ses, at det valgte fokus på de børnefaglige undersøgelser i 2023 har båret frugt: Ved udgangen af 2022 var 4-måneders fristen overskredet i 47 sager. Til sammenligning gjorde det sig gældende i 20 sager ved udgangen af 2023.

De børnefaglige undersøgelser og overholdelse af 4-måneders fristen samt forenklingen af undersøgelserne vedbliver med at være et centralt fokus i det løbende udviklingsarbejde. Med barnets lov forventes antallet af børnefaglige undersøgelser at falde, idet der nu i højere grad differentieres mellem forskellige sagstyper, hvoraf der er færre typer end tidligere, hvor der skal gennemføres en børnefaglig undersøgelse.

*Inddragelse*Undersøgelsen viser, at en meget høj grad af inddragelse præger sagsbehandlingen i sagerne fra Kalundborg Kommune: Både samtlige børn og unge (13 relevante sager i alt) og forældremyndighedsindehaverne (15 relevante sager i alt) er inddraget som led i den børnefaglige undersøgelse. I to tredjedele af de relevante syv sager har kommunen været i kontakt med barnet eller den unge inden for de første tre måneder efter, at foranstaltningen er effektueret. Kravet om afholdelse af en børnesamtale forud for, at der er truffet afgørelse, er imidlertid kun overholdt i lidt over halvdelen af de relevante sager (10 ud af 19 sager).

Et af de centrale elementer i barnets lov er inddragelse af børn og unge i egen sag. I det pågående udviklingsarbejde med at implementere barnets lov i Fagcenter Børn og Familie står inddragelse centralt med et selvstændigt fokus. Formålet er at sikre en høj kvalitet i inddragelsen, hvor blandt andet den løbende kontakt med børn og unge i forbindelse med sagsbehandlingen og også fokus på afholdelse af børnesamtalen er centrale fokusområder. Der vil blive sat ekstra fokus på et implementeringsspor om inddragelse i efteråret 2024.

*Handleplan, opfølgning og genvurdering*Afslutningsvis viser undersøgelsen, at der i 15 ud af 21 relevante sager er udarbejdet en handleplan. I samtlige af disse er der angivet, hvilken indsats der er nødvendig for at opnå målet angivet i handleplanen. I seks ud af syv relevante sager er kravet om opfølgning inden for de tre første måneder overholdt.

I to af 21 sager har fagcentret modtaget underretninger. I begge sager er der foretaget 24-timers vurdering rettidigt. I den ene af disse er der ikke foretaget en genvurdering efterfølgende på undersøgelsestidspunktet, selv om dette var relevant.

## **Økonomiske konsekvenser**

Ingen.

### Sagens forløb

07/08/2024 Børn- og Familieudvalget
Anbefales.

Afbud: Sonny Eriksen

21/08/2024 Økonomiudvalget
Anbefales.